དེང་སང་དྷ་རམ་ས་ལའི་འདས་པར་འཚོལ་ཞིབ་བྱེད་མཁན་སྐྲ་ནག་པོ་ཅན་འདུག་ལ།སེར་པོ་ཅན་ཡང་དེ་བས་མང་པོ་འདུགཚང་མས་སྤྱི་མཚུངས་ཀྱིས་བཤད་པ་ནི་དྷ་རམ་ས་ལ་སྤྱི་དང་ལྷག་པར་དུ་བཞུགས་སྒར་མེག་གྷན་གྱི་རི་རྒྱུད་དུམ་བུ་འདིར་ཨར་ལས་འཛུགས་སྐྲུན་གྱིས་ས་ཟད་རྡོ་ལ་ཐུག་གིན་ཡོད་པ་དང་།རླངས་འཁོར་དང་སྦག་སྦག་སོགས་ཀྱིས་འཚང་ཁ་རྒོད་ཅིང་།དུས་བཞིར་ཡུལ་སྐོར་ལྟད་མོ་བས་ཁེངས་བསྡད་ཡོད་པ་ནི་བསམ་ཡུལ་ལས་འདས་པ་ཞིག་ཏུ་གྱུར་འདུགའདི་ལོའི་ཚ་བ་ཆེ་བའི་དབྱར་དུས་ཀྱི་ཉིན་ཞིགཡུན་རིང་དྷ་སར་བསྡད་ཅིང་གསལ་ལེ་རྒྱལ་གྱི་བཟོ་ལྟ་ཆེར་མངོན་པའི་ངའི་གྲོགས་པོ་ཕོ་གསར་སྐྲ་རིང་ཞིག་གིས།ཁོང་ཨ་མདོ་གྲོང་གསེབ་ནས་འཁྲུག་ཆ་དོད་པའི་མེག་གྷན་ཁྲོམ་གཞུང་གི་ཁང་པ་ཞིག་ཏུ་སྤོར་རྒྱུ་ཡིན་ཟེར་བས་ང་ཁོང་ལ་རོགས་པ་བྱེད་དུ་སོང་བ་ཡིན།ཉིན་དེ་རེས་གཟའ་ཉི་མ་ཞིག་ཏུ་འཁེལ་འདུག་པས་ཁྲོམ་གཞུང་ཡོད་ཚད་ཡུལ་སྐོར་བ་དང་རླངས་འཁོར་གྱིས་ཁེངས་ཏེ།རྐང་ཐང་བ་རྣམས་རླངས་འཁོར་ལས་ལྡབ་གཉིས་གསུམ་གྱིས་མགྱོགས་པ་འདུགདེར་བརྟེན་ང་ཚོས་ཕྱི་དྲོ་བར་དུ་བསྒུགས་ཏེ་རླངས་འཁོར་མང་པོའི་འཚང་ཁ་རིམ་གྱིས་ཉུང་དུ་ཕྱིན་རྗེས།གཞི་ནས་དོ་སྐྱེལ་རླངས་འཁོར་ཞིག་ཏུ་ཅ་དངོས་རྣམས་བླུགས་ཏེ་མེག་གྷན་ཁྲོམ་གཞུང་དུ་འབྱོར་བ་དང་།ཁང་རྩེག་མང་པོའི་འཚང་ཁའི་བར་ཀྱག་ཀྱོག་གི་རྡོག་ལམ་མང་པོ་བརྒྱུད་དེ་ཅ་དངོས་རྣམས་ཁང་གསར་ནང་དབོར་ཐུབ་པ་བྱུང་།ངའི་གྲོགས་པོས་བཤད་ན།ལོ་ལྔའི་གོང་དུ་མེག་གྷན་ཁྲོམ་གཞུང་གི་མི་མང་ཤོས་ནི་བོད་པ་དང་མགོ་སེར་བ་ཡིན་ཡང་ད་ལྟ་རྒྱ་གར་སྤྲོ་འཆམ་པས་ཁེངས་ཡོད་པར་ཕྱིར་འདང་ཞིག་བརྒྱབ་ན་མེག་གྷན་གྱི་འགྱུར་བ་ནི་ཧ་ཅང་མགྱོགས་པོ་རེད་ཟེར།དངོས་གནས་དེ་ལྟར་བསམ་ན་རི་གྲོང་འདི་ཆགས་རྒྱུར་རིང་པོ་འགོར་རྒྱུ་མིན་པ་འདྲ།ངའི་གྲོགས་པོའི་ཁང་པ་དེར་ཐབ་ཚང་དང་འཁྲུས་ཁང་ནང་དུ་ཡོད་པའི་ཁང་མིག་གཅིག་ལས་མི་འདུགཨ་མདོ་གྲོང་གསེབ་ཀྱི་ཁོའི་སྡོད་ཁང་རྙིང་པ་དང་ཆེ་ཆུང་གཅིག་པ་རེད་འདུགཟླ་རེའི་ཁང་གླའང་ཧིན་སྒོར་༥༠༠༠དང་།དགུན་ཁ་ཟླ་རེར་གློག་རིན་སྒོར་༡༠༠༠ཡས་མས་དང་།དབྱར་ཀ་སྒོར་༤༠༠ཙམ་ཡིན་པས་ཁོའི་ཁང་པ་གསར་རྙིང་གཉིས་ཀྱི་འགྲོ་གྲོན་ཧ་ལམ་གཅིག་པ་རེད་འདུགཁང་མིག་གཅིག་དེའི་ནང་ཉལ་ཁྲི་དང་ལྭ་བ་འཇོག་སའི་ལྕགས་སྒམ་འབྲིང་ཙམ་ཞིགཅོག་ཙེ་བཅས་བཞག་རྗེས་གུ་ཡངས་རྒྱུ་མེད་ལ་དོག་ཆེ་རྒྱུའང་དེ་ཙམ་མེད་པ་ཞིག་རེད་འདུགགང་ལྟར་མི་རྐྱང་ཞིག་ལ་མཚོན་ནས་བཤད་ན་མི་འགྲིག་པ་མེད་ཀྱང་ཁྱིམ་ཚང་ཅན་ཞིག་ལ་ཧ་ཅང་དོག་དྲགས་འདུགཡིན་ནའང་།ཨ་མདོ་གྲོང་གསེབ་ན་ཁང་མིག་ཆེ་ཆུང་འདི་འདྲའི་ནང་ཁྱིམ་ཚང་བྱིས་པ་ཅན་འཚང་ཁ་བརྒྱབ་ནས་སྡོད་མཁན་གང་མང་ཞིག་ཡོད་པ་རེད།གང་ཡིན་ཟེར་ན།ཨ་མདོ་གྲོང་གསེབ་ཏུ་ཁང་མིག་གཉིས་ཅན་ཉུང་ཉུང་ཡིན་ལ།ཡོད་པ་རྣམས་མང་ཆེ་བ་ཟླ་རེར་ཁང་གླ་སྒོར་༨༠༠༠ཡས་མས་ཡིན་སྟབས།ཚོང་ལས་གཉེར་མཁན་ཞིག་མིན་ན།ཟ་ཁང་ཚོང་ཁང་ནང་གཡོག་ལས་སུ་རྒྱུག་པ་དང་།ཚོགས་པ་སྐྱིད་སྡུག་ནང་ལས་ཀ་བྱས་ཏེ་ཟླ་རེར་ཧིན་སྒོར་སྟོང་ཕྲག་བཅུ་གྲངས་ལས་མེད་པའི་ལས་ཀ་བ་ཆུང་ཆུང་ཞིག་གིས་ལག་འཁེལ་ཁག་པོ་རེད་འདུགཁང་གླ་དེ་སྤྲད་རྗེས་ཟླ་རེའི་བཟའ་བཏུང་སོགས་ཀྱི་འགྲོ་གྲོན་ལ་འདང་འཕར་མ་ཞིག་བརྒྱག་དགོས་པ་ནི་གདོན་མི་ཟའོ།།